
Privind reglementarea procedurii de vizare a documentaţiilor cadastrale şi a Proceselor Verbale de Vecinătăţi ce se referă la rectificări de suprafeţe a unor imobile la care Primăria Municipiului Timişoara trebuie să ia parte.

Se propune spre aprobare Comisiilor nr.I, II, III, IV şi V din cadrul Consiliului Local al Municipiului Timişoara, materialul întocmit de Direcţia Urbanism, Serviciul Banca de Date Urbane, privind reglementarea procedurii de rectificare în C.F. a suprafeţelor de teren din unele immobile.


În baza Ordinului nr. 134 din 26 martie 2009 pentru modificarea şi completarea Regulamentului privind conţinutul şi modul de întocmire a documentaţiilor cadastrale în vederea înscrierii în cartea funciară aprobat prin Ordinul directorului general al Agenţiei Naţionale de Cadastru şi Publicitate Imobiliară nr. 634/82006 a fost instituită o procedură cu privire la modul de întocmire a documentaţiilor cadastrale şi de avizare a proceselor verbale de vecinătate ce se referă la rectificări de suprafeţe a unor immobile ce au identificată altă suprafaţă decât cea înscrisă în acte.

Conform prevederilor acestui Ordin, pus în aplicare în prezent de Oficiul de Cadastru  şi Publicitate Imobiliară Timiş, în cazul în care suprafaţa de teren a unui imobil este diferită de suprafaţa notată în cartea funciară, rectificarea se face doar pentru acel imobil prin recunoaşterea şi stabilirea limitei de proprietate a vecinătăţilor fără a se identifica de unde provine diferenţa de suprafaţă găsită în urma măsurătorilor.

Pe baza acestor proceduri, dacă suprafaţa rezultată în urma măsurătorilor este diferită de cea înscrisă în cartea funciară, documentaţia cadastrală va fi recepţionată, iar suprafaţa măsurată se va înscrie în cartea funciară cu condiţia prezentării procesului-verbal de vecinătate.

Ţinând cont de experienţa procedurilor anterioare considerăm că noua procedură este simplistă şi că aceasta poate să aducă daune unui alt imobil din acel cvartal. 

Având în vedere cele de mai sus pentru a elimina riscul aducerii de avantaje unor proprietari de imobile în dauna altora şi ţinând cont că unele imobile sunt proprietatea Statului Român, C. J. T.  sau Municipiului Timişoara, vă rugăm să aprobaţi ca pentru vizarea documentaţiilor cadastrale şi semnarea proceselor verbale de vecinătăţi aceste documentaţii să conţină următoarele : 
- identificarea pe baza măsurătorii întregului cvartal şi a limitelor de proprietate ale tuturor imobilelor din acesta marcate în planuri cadastrale şi / sau parcelare din care să rezulte de unde provine diferenţa de suprafaţă.


-  procesele verbale de vecinătate de la toţi vecinii şi extrasele de CF aferente imobilelor din acel cvartal.


- trama stradală cotată pentru vecinătăţi cu parcele de teren având destinaţie de drumuri în zona parcelei imobilului în cauză cu marcarea corectă a limitei juridice a frontului la stradă atât a imobilului în cauză cît şi a celui de visavis.

De asemenea vă rugăm să aprobaţi ca avizarea documentaţiilor şi semnarea proceselor verbale de vecinătăţi să se facă de către o COMISIE constituită prin Dispoziţia Primarului în care să fie cooptaţi membri din toate compartimentele Direcţiilor interesate .

Solicităm aprobarea reglementărilor propuse întrucât urmare acestei proceduri impusă de ANCPI ce implică riscurile mai sus menţionate Serviciul Bancă de Date Urbane se confruntă cu un număr crescut de solicitări ce provoacă presiuni pentru semnarea unor astfel de procese verbale de vecinătăţi în vederea rectificării unor suprafeţe de teren în CF .
Aprobarea acestei proceduri de reglementare a modului de rectificare în CF a unor suprafeţe de teren în corelare cu procedurile curente le solicităm în conformitate cu Legea 50 / 91 modificată şi republicată privind autorizarea executării lucrărilor de construcţii, Legea 7/1996 privind cadastrul şi publicitatea imobiliară, Legea nr. 215/2001 privind administraţia publică locală.este necesară şi din motive de prevenire a unor litigii .

